สภาผู้แทนราษฎร อภิปรายไม่ไว้วางใจรัฐมนตรีเป็นรายบุคคลต่อเนื่องเป็นวันที่ 3
การประชุมสภาผู้แทนราษฎร ในเวลา 09.00 น. วันนี้(2 ก.ย.64) ซึ่งเป็นการอภิปรายไม่ไว้วางใจรัฐมนตรีเป็นรายบุคคลต่อเนื่องเป็นวันที่ 3 โดยเริ่มที่การอภิปรายของนางสาวจิราพร สินธุไพร ส.ส.ร้อยเอ็ด พรรคเพื่อไทย ยังคงเน้นย้ำอภิปรายไม่ไว้วางใจนายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข โดยขอให้ชี้แจงให้ชัดเจนในเรื่องของส่วนต่างราคาวัคซีนที่เกิดขึ้น รวมถึงเหตุใดเมื่อทราบว่าวัคซีนซิโนแวคและแอสตร้าเซนเนก้าไม่สามารถป้องกันเชื้อโควิดสายพันธุ์ที่มีการระบาดใหม่ได้ แต่ยังคงสั่งซื้อวัคซีนเหล่านี้อีก ทั้งนี้ ระหว่างการอภิปรายมีการประท้วงจาก ส.ส.รัฐบาล เพราะเห็นการอภิปรายมีเนื้อหาที่ซ้ำกับผู้อภิปรายที่ผ่านๆ มาทำให้สภาผู้แทนราษฎรต้องเสียเวลา อีกทั้งข้อกล่าวหาเหล่านี้นายกรัฐมนตรี และรัฐมนตรีว่าการกระทรวงสาธารณสุขได้ชี้แจงไปแล้ว